**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

դեկտեմբերի 2020 թվականի N -Լ

**2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ՈՒՂՂՈՒԹՅԱՄԲ սկսված պատերազմական գործողությունների հետԵՎանքով ՔԱՂԱՔԱՑԻԱԿԱՆ ԱՆՁԱՆՑ ՇՐՋԱՆՈՒՄ ԶՈՀԵՐԻ ԸՆՏԱՆԻՔՆԵՐԻՆ ԵՎ ՀԱՇՄԱՆԴԱՄՈՒԹՅՈՒՆ ՁԵՌՔ ԲԵՐԱԾ ԱՆՁԱՆՑ ՍՈՑԻԱԼԱԿԱՆ ԱՋԱԿՑՈՒԹՅԱՆ ՏՐԱՄԱԴՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ**

-------------------------------------------------------------------------------------------

 Հիմք ընդունելով Հայաստանի Հանրապետության Սահմանադրության 83-րդ հոդվածը և 146-րդ հոդվածի 4-րդ մասը՝ Հայաստանի Հանրապետության կառավարությունը ***որոշում է.***

1. Հաստատել 2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի ընտանիքներին և հաշմանդամություն ձեռք բերած անձանց սոցիալական աջակցության տրամադրման կարգը՝ համաձայն հավելվածի։
2. Առաջարկել Հայաստանի Հանրապետության և Արցախի Հանրապետության մարդու իրավունքների պաշտպաններին՝ մինչև 2020 թվականի դեկտեմբերի 16-ը Հայաստանի Հանրապետության աշխատանքի և սոցիալական հարցերի նախարարությանը տրամադրել 2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի և վիրավորում (վնասվածք) ստացած անձանց վերաբերյալ տվյալները։
3. Հայաստանի Հանրապետության աշխատանքի և սոցիալական հարցերի նախարարին՝ մինչև 2021 թվականի հունվարի 12-ը Հայաստանի Հանրապետության կառավարություն ներկայացնել առաջարկություն՝ սույն որոշման 1-ին կետով նախատեսված սոցիալական աջակցության տրամադրման ֆինանսավորման նպատակով Հայաստանի Հանրապետության 2021 թվականի պետական բյուջեում վերաբաշխում կատարելու վերաբերյալ:

Հավելված

ՀՀ կառավարության 2020 թվականի

դեկտեմբերի -ի N -Լ որոշման

**Կ Ա Ր Գ**

**2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ՈՒՂՂՈՒԹՅԱՄԲ սկսված պատերազմական գործողությունների հետԵՎանքով ՔԱՂԱՔԱՑԻԱԿԱՆ ԱՆՁԱՆՑ ՇՐՋԱՆՈՒՄ ԶՈՀԵՐԻ ԸՆՏԱՆԻՔՆԵՐԻՆ ԵՎ ՀԱՇՄԱՆԴԱՄՈՒԹՅՈՒՆ ՁԵՌՔ ԲԵՐԱԾ ԱՆՁԱՆՑ ՍՈՑԻԱԼԱԿԱՆ ԱՋԱԿՑՈՒԹՅԱՆ ՏՐԱՄԱԴՐՄԱՆ**

1. Սույն կարգով կարգավորվում են 2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի ընտանիքներին և հաշմանդամություն ձեռք բերած անձանց (այսուհետ՝ շահառու) սոցիալական աջակցության (այսուհետ՝ աջակցություն) տրամադրման (նշանակելու և վճարելու) հետ կապված հարաբերությունները:
2. Աջակցությունը տրամադրում (նշանակում և վճարում) է Հայաստանի Հանրապետության աշխատանքի և սոցիալական հարցերի նախարարությունը (այսուհետ՝ Նախարարություն)՝ շահառուի կողմից էլեկտրոնային եղանակով ներկայացվող դիմումի հիման վրա։
3. Դիմումը ներկայացնելու համար շահառուն, մինչև 2021 թվականի ապրիլի 1-ը, e-request.am էլեկտրոնային հարցումների միասնական հարթակի կամ Նախարարության պաշտոնական mlsa.am պաշտոնական կայքէջի «Գրեք նամակ» բաժնի միջոցով Նախարարություն է ներկայացնում՝

1) հաշմանդամություն ձեռք բերած քաղաքացիական անձանց դեպքում՝

ա. եթե դիմումը ներկայացնելու պահին շահառուն չափահաս է, ապա շահառուի անունը, ազգանունը, անձը հաստատող փաստաթղթի սերիան ու համարը (կամ նույնականացման քարտի համարը), հանրային ծառայությունների համարանիշը և բժշկասոցիալական փորձաքննական որոշման էլեկտրոնային լուսապատճենը.

բ. եթե դիմումը ներկայացնելու պահին շահառուն անչափահաս է, ապա օրինական ներկայացուցչի անունը, ազգանունը, անձը հաստատող փաստաթղթի սերիան ու համարը (կամ նույնականացման քարտի համարը), հանրային ծառայությունների համարանիշը, երեխայի անձը հաստատող փաստաթղթի սերիան ու համարը, ծննդյան վկայականի և բժշկասոցիալական փորձաքննական որոշման էլեկտրոնային լուսապատճենները.

գ. շահառուի (սույն ենթակետի <բ> պարբերությունում նշված դեպքում՝ օրինական ներկայացուցչի) էլեկտրոնային փոստի հասցեն, բջջային հեռախոսահամարը և բանկային հաշվեհամարը.

2) զոհված քաղաքացիական անձանց ընտանիքների դեպքում՝

ա. շահառուի անունը, ազգանունը, անձը հաստատող փաստաթղթի սերիան ու համարը (կամ նույնականացման քարտի համարը), հանրային ծառայությունների համարանիշը, էլեկտրոնային փոստի հասցեն, բջջային հեռախոսահամարը, բանկային հաշվեհամարը և զոհվածի մահվան վկայականի էլեկտրոնային լուսապատճենը.

բ. ամուսնության վկայականի էլեկտրոնային լուսապատճենը` զոհվածի ամուսնու համար,

գ. զոհվածի ծննդյան վկայականի էլեկտրոնային լուսապատճենը` զոհվածի ծնողի համար,

դ. երեխայի ծննդյան վկայականի և երեխայի ծնողների ամուսնության վկայականի (կամ հայրության ճանաչման վկայականի) էլեկտրոնային լուսապատճենը՝ զոհվածի երեխայի համար,

ե. ըստ անհրաժեշտության՝ առկա (ցերեկային) ուսուցմամբ սովորելը հաստատող փաստաթղթի, հաշմանդամ ճանաչելու մասին բժշկասոցիալական փորձաքննական որոշման, ինչպես նաև 18 տարին չլրացած երեխայի օրինական ներկայացուցիչը՝ ծնողը, խնամակալը, որդեգրողը, դատարանի վճռով անգործունակ կամ սահմանափակ գործունակ ճանաչված անձի խնամակալ հանդիսանալը հաստատող փաստաթղթերի էլեկտրոնային լուսապատճենները.

զ. տեղեկատվություն այլ շահառուների (ընտանիքի անդամներ՝ ամուսին, զավակ, ծնող, քույր, եղբայր) առկայության վերաբերյալ՝ համաձայնության դեպքում կցելով նաև զոհվածի համար նախատեսված գումարը մեկ շահառուի կողմից ստանալու մասին բոլոր շահառուների կողմից ստորագրված համաձայնագրի էլեկտրոնային լուսապատճենը։

1. Նախարարությունը, դիմումով ներկայացված տվյալները համեմատում է (համադրում է) Հայաստանի Հանրապետության և Արցախի Հանրապետության մարդու իրավունքների պաշտպանների կողմից տրամադրված տվյալների հետ, անհրաժեշտության դեպքում, պետական և տեղական ինքնակառավարման մարմինների տեղեկատվական բազաներից հարցումների միջոցով կատարում է դիմումով ներկայացված տվյալների ճշգրտումներ և մերժում է կամ հաշվառում է դիմումը։ Ընդ որում, զոհված քաղաքացիական անձանց ընտանիքների դեպքում, ճշգրտվում է նաև այլ շահառուների առկայության վերաբերյալ տեղեկատվությունը:
2. Դիմումը մերժվում է, եթե՝

1) ներկայացված տվյալները թերի են և այդ մասին Նախարարությունից տեղեկանալուց հետո հինգ աշխատանքային օրվա ընթացքում չեն լրացվել.

2) ներկայացված տվյալները հավաստի չեն (Նախարարության իրականացրած ուսումնասիրության արդյունքում).

3) դիմումը ներկայացնելու պահին քաղաքացիական կացության ակտերի գրանցման մարմիններից ստացված տվյալների համաձայն՝ առկա է շահառուի մահվան պետական գրանցում: Այս դեպքում, զոհված քաղաքացիական անձանց ընտանիքների այլ անդամի առկայության դեպքում, վերջիններս աջակցությունից օգտվելու համար դիմում են սույն կարգի 3-րդ կետի 2-րդ ենթակետով սահմանված կարգով.

4) զոհված քաղաքացիական անձանց ընտանիքների դեպքում՝ ուսումնասիրության արդյունքում չի հաստատվել ՀՀ կառավարության 2020 թվականի դեկտեմբերի 3-ի N 1924-Լ որոշման հավելվածի 5-րդ կետով սահմանված՝ ընտանիքի անդամ լինելու հանգամանքը.

5) շահառուն «Սահմանամերձ համայնքների սոցիալական աջակցության մասին» օրենքի հիման վրա միանվագ գումարային աջակցություն կամ հատուցում ստանալու իրավունք ունեցող անձ է.

6) շահառուի համար առկա է հաստատված դիմում։

1. Եթե դիմումը չի մերժվում, ապա Նախարարությունը.

1) հաշվառում է դիմումը և ինքնաշխատ եղանակով հաշվարկում է միանվագ դրամական օգնության չափը՝

ա. առաջին խմբի հաշմանդամություն ձեռք բերելու դեպքում` 3.000.000 ՀՀ դրամ,

բ. երկրորդ խմբի հաշմանդամություն ձեռք բերելու դեպքում` 2.000.000 ՀՀ դրամ,

գ. երրորդ խմբի հաշմանդամություն ձեռք բերելու դեպքում` 1.000.000 ՀՀ դրամ,

դ. հաշմանդամ երեխայի կարգավիճակ ձեռք բերելու դեպքում՝ 3.000.000 ՀՀ դրամ,

ե. զոհված քաղաքացիական անձանց ընտանիքների դեպքում՝ 5.000.000 ՀՀ դրամ/շահառուների թիվ (գումարը բաժանվում է շահառուների միջև, եթե չկա նախատեսված գումարը մեկ շահառուի կողմից ստանալու մասին համաձայնություն):

2) հաստատում է դիմումը և շահառուի տվյալները ներառում է վճարման ցուցակ:

1. Աջակցությունը նշանակելու կամ մերժելու մասին որոշումը Նախարարությունը կայացնում է դիմումը ստանալուց հետո առավելագույնը 30 օրերի ընթացքում, որի մասին գրավոր տեղեկացնում է դիմողին: Ընդ որում աջակցությունը նշանակելու դեպքում՝ նշվում է նաև hաշվարկված դրամական օգնության չափը։
2. Աջակցությունը վճարվում է անկանխիկ եղանակով՝ դրամական օգնության գումարը՝ դիմումը հաստատելուց հետո հինգ աշխատանքային օրվա ընթացքում դիմողի բանկային հաշվեհամարին փոխանցելու միջոցով:
3. Աջակցության գումարը չի կարող արգելադրվել (դրվել արգելանքի տակ), բռնագանձվել կամ հաշվանցվել հաճախորդի պարտավորությունների դիմաց:
4. Սույն կարգի հիման վրա նշանակված և շահառուի մահվան պատճառով մինչև 2021 թվականի մայիսի 1-ը չվճարված գումարը վճարվում է դիմողի ամուսնուն կամ 14 տարին լրացած երեխային, եթե դիմումը և անհրաժեշտ փաստաթղթերը (դիմողի անձը հաստատող փաստաթուղթը, դիմողի մահվան վկայականը, ազգակցական կապը հաստատող փաստաթուղթ և այլն) Նախարարություն են ներկայացվում մինչև 2021 թվականի հունիսի 1-ը։

**ՀԻՄՆԱՎՈՐՈՒՄ**

**«2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ՈՒՂՂՈՒԹՅԱՄԲ սկսված պատերազմական գործողությունների հետԵՎանքով ՔԱՂԱՔԱՑԻԱԿԱՆ ԱՆՁԱՆՑ ՇՐՋԱՆՈՒՄ ԶՈՀԵՐԻ ԸՆՏԱՆԻՔՆԵՐԻՆ ԵՎ ՀԱՇՄԱՆԴԱՄՈՒԹՅՈՒՆ ՁԵՌՔ ԲԵՐԱԾ ԱՆՁԱՆՑ ՍՈՑԻԱԼԱԿԱՆ ԱՋԱԿՑՈՒԹՅԱՆ ՏՐԱՄԱԴՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

**1. Իրավական ակտի անհրաժեշտությունը (նպատակը)**

Կառավարության 2020 թվականի դեկտեմբերի 3-ի թիվ 1924-Լ որոշմամբ հաստատվել է «2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի ընտանիքներին և հաշմանդամություն ձեռք բերած անձանց սոցիալական աջակցության միջոցառումը հաստատելու մասին» որոշումը, որի 2-րդ կետով Հայաստանի Հանրապետության աշխատանքի և սոցիալական հարցերի նախարարին հանձնարարվել է մինչև 2020 թվականի դեկտեմբերի 9-ը ներկայացնել նշված որոշմամբ սահմանված աջակցության տրամադրման կարգը:

**1.1. Կարգավորման հարաբերությունների ներկա վիճակը և առկա խնդիրները**

Ադրբեջանի Հանրապետության կողմից 2020 թվականի սեպտեմբերի 27-ին սանձազերծված պատերազմի հետևանքով Հայաստանի Հանրապետության և Արցախի Հանրապետության քաղաքացիական անձանց շրջանում եղել են զոհեր, ինչպես նաև հաշմանդամություն ձեռք բերած անձինք: Զոհված անձանց ընտանիքներն ու հաշմանդամություն ձեռք բերած անձինք կանգնել են մի շարք, այդ թվում սոցիալական խնդիրների առաջ, որոնց լուծման համար անհրաժեշտ են ֆինանսական միջոցներ:

**1.2. Առկա խնդրի առաջարկվող լուծումը**

Առկա խնդիրներին լուծում տալու նպատակով առաջարկվում է ընդունել ներկայացվող նախագիծը, որով կկարգավորվեն 2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված ռազմական գործողությունների հետևանքով քաղաքացիական անձանց շրջանում զոհերի ընտանիքներին և հաշմանդամություն ձեռք բերած անձանց սոցիալական աջակցության տրամադրման (նշանակելու և վճարելու) հետ կապված հարաբերությունները:

Նախագիծը մշակվել է ՀՀ աշխատանքի և սոցիալական հարցերի նախարարության ժողովրդագրության և ընտանիքի սոցիալական երաշխիքների վարչության կողմից:

**2. Կարգավորման առարկան**

Ներկայացվող նախագծով կարգավորվում են 2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի ընտանիքներին և հաշմանդամություն ձեռք բերած անձանց սոցիալական աջակցություն տրամադրելու հետ կապված հարաբերությունները, մասնավորապես՝

* + - 1. միանվագ դրամական օգնությունը նշանակելու և վճարելու է Հայաստանի Հանրապետության աշխատանքի և սոցիալական հարցերի նախարարության սոցիալական ապահովության ծառայությունը՝ էլեկտրոնային եղանակով ներկայացվող դիմումի հիման վրա,
			2. սահմանվում են դիմումը ներկայացնելու, մերժելու, դիմողի հետ հետադարձ կապն ապահովելու, տվյալները համադրելու հետ կապված ընթացակարգերը,
			3. սահմանվում են միանվագ դրամական օգնության վճարման եղանակը (անկանխիկ եղանակով՝ դրամական օգնության գումարը հյուրընկալի բանկային հաշվեհամարին փոխանցելու միջոցով), վճարման ժամկետները և այլն:

**3. Իրավական ակտի կիրառման դեպքում ակնկալվող արդյունքը**

2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի ընտանիքներին և հաշմանդամություն ձեռք բերած անձանց ֆինանսական վիճակի բարելավում:

**ԱՄՓՈՓԱԹԵՐԹ**

**«2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ՈՒՂՂՈՒԹՅԱՄԲ սկսված պատերազմական գործողությունների հետԵՎանքով ՔԱՂԱՔԱՑԻԱԿԱՆ ԱՆՁԱՆՑ ՇՐՋԱՆՈՒՄ ԶՈՀԵՐԻ ԸՆՏԱՆԻՔՆԵՐԻՆ ԵՎ ՀԱՇՄԱՆԴԱՄՈՒԹՅՈՒՆ ՁԵՌՔ ԲԵՐԱԾ ԱՆՁԱՆՑ ՍՈՑԻԱԼԱԿԱՆ ԱՋԱԿՑՈՒԹՅԱՆ ՏՐԱՄԱԴՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

|  |  |  |  |
| --- | --- | --- | --- |
| **Առաջարկության հեղինակը** | **Առարկության, առաջարկության****բովանդակությունը** | **Եզրակացություն** | **Կատարված փոփոխությունները** |
| ՀՀ ֆինանսների նախարարություն 10.12.2020 N 01/8-3/18387-2020 | Քննության առնելով ՌԱԶՄԱԿԱՆ **«**2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի ընտանիքներին և հաշմանդամություն ձեռք բերած անձանց սոցիալական աջակցության տրամադրման կարգը հաստատելու մասին**»** ՀՀ կառավարության որոշման նախագիծը (այսուհետ՝ Նախագիծ)` հայտնում ենք, որ վերջինիս վերաբերյալ առարկություններ չունենք:Հարկ է նշել, որ Նախագծի 3-րդ կետով ՀՀ աշխատանքի և սոցիալական հարցերի նախարարին հանձնարարվում է՝ մինչև 2021 թվականի հունվարի 12-ը ՀՀ կառավարություն ներկայացնել առաջարկություն՝ Նախագծով նախատեսված սոցիալական աջակցության տրամադրման ֆինանսավորման նպատակով ՀՀ 2021 թվականի պետական բյուջեում վերաբաշխում կատարելու վերաբերյալ: | Ընդունվել է ի գիտություն: |  |
| ՀՀ արդարադատության նախարարություն 10.12.2020 N 01/27.2/27768-2020 | 1. Նախագծին կից ներկայացված հավելվածի (այսուհետ նաև՝ Հավելված) 3-րդ կետի 1-ին ենթակետի «ա» պարբերությունում նշվում է, որ եթե շահառուն չափահաս է, ապա դիմումը ներկայացնելիս Նախարարություն է ներկայացվում շահառուի անունը, ազգանունը, ***անձը հաստատող փաստաթղթի սերիան ու համարը***, հանրային ծառայությունների համարանիշը և բժշկասոցիալական փորձաքննություն իրականացնող իրավասու պետական մարմնի տված տեղեկանքի էլեկտրոնային լուսապատճենը:Այս առումով հիմք ընդունելով «Նորմատիվ իրավական ակտերի մասին օրենքի» 16-րդ հոդվածի 1-ին մասի 1-ին կետում ամրագրված կարգավորումը և նկատի ունենալով այն հանգամանքը, որ նույնականացման քարտը, «Նույնականացման քարտերի մասին» օրենքի 4-րդ հոդվածի 3-րդ մասում ամրագրված իրավակարգավորման համաձայն՝ ներառում է ***նույնականացման քարտի համարը***՝ անհրաժեշտ է Նախագծին կից ներկայացված հավելվածի 3-րդ կետի 1-ին ենթակետի «ա» պարբերությունում նշված կարգավորումը վերանայել: Նույն դիտողությունը վերաբերելի է նաև Նախագծին կից ներկայացված հավելվածում ամրագրված համանման այլ կարգավորումներին:Միևնույն ժամանակ, Նախագծին կից ներկայացված հավելվածի 3-րդ կետի 1-ին ենթակետի «ա» պարբերությունում անհրաժեշտ է վերանայել հանրային ծառայությունների համարանիշը ներկայացնելու պարտադիր պահանջի նախատեսումը: | Ընդունվել է մասամբ: Հանրային ծառայությունների համարանիշն անհրաժեշտ է բանկային փոխանցումները ավելի պատշաճ մակարդակով իրականացնելու համար: | Նախագիծը՝ նույնականացման քարտերի մասով խմբագրվել է: |
|  | 2. Նախագծին կից ներկայացված հավելվածի 3-րդ կետի 1-ին ենթակետի «ա» և «բ» պարբերություններում, 2-րդ ենթակետի «ե» պարբերությունում նշված «բժշկասոցիալական փորձաքննություն իրականացնող իրավասու պետական մարմնի տված տեղեկանքի» բառերն անհրաժեշտ է փոխարինել «բժշկասոցիալական փորձաքննություն իրականացնող իրավասու պետական մարմնի կողմից տրված տեղեկանքի» բառերով: | Ընդունվել է մասամբ: | «բժշկասոցիալական փորձաքննություն իրականացնող իրավասու պետական մարմնի տված տեղեկանքի» բառերը փոխարինվել են «բժշկասոցիալական փորձաքննական որոշման» բառերով |
|  | 3. Նախագծին կից ներկայացված հավելվածի 3-րդ կետի 1-ին ենթակետի «բ» պարբերությունում «ծնողի» բառն առաջարկում ենք փոխարինել «օրինական ներկայացուցչի» բառերով: | Ընդունվել է: | Պարբերությունը խմբագրվել է: |
|  | 4. Նախագծին կից ներկայացված հավելվածի 3-րդ կետի 2-րդ ենթակետի «ե» պարբերությունում նշվում է, որ զոհված քաղաքացիական անձանց ընտանիքների դեպքում ըստ անհրաժեշտության ներկայացվում է առկա (ցերեկային) ուսուցմամբ սովորելը հաստատող փաստաթղթի, հաշմանդամ ճանաչելու մասին բժշկասոցիալական փորձաքննություն իրականացնող իրավասու պետական մարմնի տված տեղեկանքի, ինչպես նաև 18 տարին չլրացած երեխայի օրինական ներկայացուցիչը՝ ծնողը, խնամակալը, որդեգրողը, դատարանի վճռով անգործունակ կամ սահմանափակ գործունակ ճանաչված անձի խնամակալ հանդիսանալը հաստատող փաստաթղթերի էլեկտրոնային լուսապատճենները:Տվյալ պարագայում հարկ ենք համարում նշել, որ Նախագծին կից ներկայացված հավելվածի 3-րդ կետի 2-րդ ենթակետի «ե» պարբերությունում նախատեսված կարգավորումը բովանդակային առումով անհասկանալի է, ուստի հստակեցման կարիք ունի: Միևնույն ժամանակ, հարկ ենք համարում նշել, որ Նախագծին կից ներկայացված հավելվածի 3-րդ կետի 2-րդ ենթակետի «ե» պարբերությունում նախատեսված կարգավորումը անհրաժեշտ է դիտարկել Հայաստանի Հանրապետության կառավարության 2020 թվականի դեկտեմբերի 3-ի N 1924-Լ որոշման հավելվածի 5-րդ կետում ամրագրված կարգավորման համատեքստում: | Չի ընդունվել: Օգտագործվել է արդեն իսկ գործող իրավական ակտերի ձևակերպումները: Օրինակ՝ ՀՀ կառավարության 2014 թվականի մարտի 6-ի N 302-Ն որոշում: |  |
|  | 5. Նախագծին կից ներկայացված հավելվածի 5-րդ կետի 1-ին ենթակետում նշվում է, որ դիմումը մերժվում է, եթե ներկայացված տվյալները թերի են:Այս առումով նկատի ունենալով «Վարչարարության հիմունքների և վարչական վարույթի մասին» օրենքի 32-րդ հոդվածի կարգավորումները՝ առաջարկում ենք Նախագծին կից ներկայացված հավելվածում նախատեսել իրավակարգավորում, որով ներկայացված տվյալները թերի լինելու դեպքում դիմողին հնարավորություն կտրվի սահմանված ժամկետում թերությունները շտկելու և այն կրկին ներկայացնելու: | Ընդունվել է | Ենթակետը խմբագրվել է: |
|  | 6. Նախագծին կից ներկայացված հավելվածի 6-րդ կետի 1-ին ենթակետի «ե» պարբերությունում անհրաժեշտ է հստակեցնել այն հարցը, թե տվյալ պարագայում խոսքը 5.000.000 ՀՀ դրամը շահառուների միջև բաշխելու մասին է, թե ոչ: | Ընդունվել է: | Պարբերությունը խմբագրվել է: |
|  | 7. Նախագծին կից ներկայացված հավելվածի 8-րդ կետում նշվում է, որ աջակցությունը նշանակելու կամ մերժելու մասին որոշումը Նախարարությունը կայացնում է առավելագույնը 30 օրերի ընթացքում:Տվյալ պարագայում Նախագծին կից ներկայացված հավելվածի 8-րդ կետում անհրաժեշտ է հստակեցնել թե որ օրվանից սկսված է նշված ժամկետը հոսելու: | Ընդունվել է: | Նախագիծը խմբագրվել է: |
| ՀՀ մարդու իրավունքների պաշտպան 10.12.2020 N 01/27.2/27768-2020 | 1. Կարգի Հավելվածի[[1]](#footnote-1) 4-րդ կետի համաձայն՝ Աշխատանքի և սոցիալական հարցերի նախարարությունը, առցանց ռեժիմում դիմումով ներկայացված տվյալները համեմատում է (համադրում է) Հայաստանի Հանրապետության և Արցախի Հանրապետության մարդու իրավունքների պաշտպանների կողմից տրամադրված տվյալների հետ, անհրաժեշտության դեպքում, հասանելի տեղեկատվական բազաներից կամ հարցումների միջոցով կատարում է դիմումով ներկայացված տվյալների ճշգրտումներ և մերժում է կամ հաշվառում է դիմումը։ Նույն կարգի 5-րդ կետի 4-րդ ենթակետի համաձայն՝ դիմումը մերժվում է, եթե շահառուի (զոհված քաղաքացիական անձանց ընտանիքների դեպքում՝ զոհվածի) տվյալները ներառված չեն Հայաստանի Հանրապետության կամ Արցախի Հանրապետության մարդու իրավունքների:

Մարդու իրավունքների պաշտպանը հրապարակել է Հայաստանի Սյունիքի մարզի Դավիթ Բեկ և Ագարակ գյուղերի խաղաղ բնակչության նկատմամբ Ադրբեջանի զինված ուժերի հարձակումների վերաբերյալ արտահերթ զեկույց[[2]](#footnote-2), որում ներառված են եղել վիրավորում և մահացու վիրավորում ստացած քաղաքացիական անձանց տվյալներ, միևնույն ժամանակ հրապարակել է 2020 թվականի հոկտեմբերի 15-ին հանդես է եկել հրապարակմամբ անդրադառնալով Ադրբեջանական ԱԹՍ-ի հարձակումների արդյունքում ծանր վիրավորում ստացած 14-ամյա երեխային: Վերը նշված քաղաքացիական անձանց տվյալները (այդ թվում կոնտակտային) ՀՀ մարդու իրավունքների պաշտպանը ներկայացրել է Աշխատանքի և սոցիալական հարցերի նախարարին: Սակայն, հստակորեն պետք է փաստել, որ Մարդու իրավունքների պաշտպանի գործառույթների մեջ չի մտնում, և վերջինս չէ այն իրավասու սուբյեկտը, որը պետք է իրականացնի 2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի ընտանիքներին և հաշմանդամություն ձեռք բերած անձանց ամբողջական հաշվառումը և գրանցումը: Ասվածի հաշվառմամբ, պետք է արձանագրել, որ դիմումի մերժումը շահառուի (զոհված քաղաքացիական անձանց ընտանիքների դեպքում՝ զոհվածի) տվյալների՝ Հայաստանի Հանրապետության կամ Արցախի Հանրապետության մարդու իրավունքների պաշտպանների տրամադրած տեղեկատվության մեջ ներառված չլինելով պայմանավորելն անթույլատրելի է: Մարդու իրավունքների պաշտպանի տրամադրած տվյալները միտված են օժանդակել Աշխատանքի և սոցիալական հարցերի նախարարությանը իր լիազորություններն իրականացնելիս և ոչ երբեք կանխորոշել դիմում ներկայացած անձի դիմումի մերժումը:Մարդու իրավունքների պաշտպանը պատրաստակամ է պատերազմական գործողությունների հետևանքով քաղաքացիական անձանց շրջանում զոհերի ընտանիքներին և հաշմանդամություն ձեռք բերած անձանց վերաբերյալ նոր տվյալների ձեռքբերման դեպքում դրանք տրամադրել նախարարությանը՝ գործընթացի պատշաճ կատարումն ապահովելու համար: Միևնույն ժամանակ, տրամաբանական չէ այն, որ Կարգի 2-րդ կետով սահմանվում է **առաջարկել** Հայաստանի Հանրապետության և Արցախի Հանրապետության մարդու իրավունքների պաշտպաններին՝ մինչև 2020 թվականի դեկտեմբերի 14-ը Հայաստանի Հանրապետության աշխատանքի և սոցիալական հարցերի նախարարությանը տրամադրել 2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի և վիրավորում (վնասվածք) ստացած անձանց վերաբերյալ տվյալները, մինչդեռ Հավելվածով արդեն հստակորեն սահմանվում է Նախարարության՝ Պաշտպանների տրամադրած և դիմումում ներկայացրած տվյալների **համեմատման և համադրման** գործառույթ, որն էլ կարող է դառնալ դիմումը մերժելու հիմք:Ելնելով վերոգրյալից՝ առաջարկում ենք վերանայել վերը նշված կարգավորումները:  | Ընդունվել է: | Կարգի 5-րդ կետի 4-րդ ենթակետը հանվել է: |
|  | 1. ՀՀ կառավարության 2020 թվականի դեկտեմբերի 3-ի N 1924-Լ որոշմամբ և Հավելվածով անդրադարձ չի կատարվել հաշմանդամության առաջացման պատճառական կապի հարցի կարգավորմանը: Տվյալ դեպքում հատուկ հաշմանդամության պատճառական կապ չնախատեսելն առաջացնում է տվյալ խմբի հաշմանդամների համար միջոցառումների սահմանման և գործարկման դժվարություններ: Միևնույն ժամանակ, հարկ է նշել, որ հաշմանդամության պատճառական կապ չնշելը կարող է հանգեցնել պատերազմական գործողությունների հետևանքով հաշմանդամություն ձեռք բերած երեխայի հաշմանդամության կոնկրետ խումբ սահմանելիս որպես պատճառական կապը նշել «մանկուց հիվանդություն» կամ «ընդհանուր հիվանդություն», ինչն անթույլատրելի է:

Ելնելով վերոգրյալից՝ առաջարկվում է ՀՀ քաղաքացիական բնակչության կամ առանձին քաղաքացիական անձանց հաշմանդամության կարգավիճակի սահմանման առումով հստակեցնել հաշմանդամության ձեռքբերման պատճառական կապը՝ որպես առանձին պատճառական կապ: | Առաջարկն ընդունելի է, սակայն ենթակա չէ կարգավորման սույն նախագծի համատեքստում: |  |
|  | 1. Հավելվածով սահմանվում է այն փաստաթղթերի ցանկը, որոնք անհրաժեշտ է կցել դիմումին: Ադրբեջանի Հանրապետության վերահսկողության տակ անցած տարածքներում բնակված անձանց համար անհնար է լինելու ձեռք բերել նշված փաստաթղթերը: Անհրաժեշտ է հստակ սահմանել գործուն մեխանիզմներ իրավասու պետական մարմինների կողմից դիմումին կցվող անհրաժեշտ փաստաթղթերը ձեռք բերելու կամ դիմում ներկայացրած անձի վկայակոչած փաստը ստուգելու համար (օրինակ՝ Շուշի քաղաքում առկա (ցերեկային) ուսուցմամբ սովորելու վերաբերյալ վկայակոչված փաստը), հաշվի առնելով նաև Հավելվածով սահմանված՝ Նախարարության՝ դիմումով ներկայացված տվյալների թերի և հավաստի լինելու ստուգելու հնարավորությունը: Անթույլատրելի և անընդունելի է, որ սոցիալական աջակցությանը մասնակցելու իրավունք ունեցող անձը ստեղծված իրավիճակի պատճառով բախվի բյուրոկրատական խնդիրների և հավելյալ դժվարությունների:

Ելնելով վերոգրյալից՝ առաջարկում ենք հստակ սահմանել պետական լիազոր մարմինների լիազորությունը և պարտականությունը ստուգելու և հաստատված համարելու այն տվյալների և ներկայացված փաստերի հավաստիությունը, որոնք պետք է հաստատվեն փաստաթղթով, սակայն պատերազմական գործողությունների հետևանքով հնարավոր չի դրանք ներկայացնել: | Չի ընդունվել, քանի որ մի շարք փաստաթղթեր ներկայացվելու են ըստ անհրաժեշտության, իսկ դիմումը մերժվելու է դրանց ոչ հավաստիությունը, հասանելի ճանապարհներով ստուգելու և հաստատվելու դեպքում:  |  |
|  | ՀՀ կառավարության 2020 թվականի դեկտեմբերի 3-ի N 1924-Լ որոշմամբ և Կարգով սահմանված և որոշակի չէ «շահառու» եզրույթը: Ավելին, կառավարության նշված որոշման մեջ «շահառու» եզրույթն առհասարակ գործածված չէ: Ներկայացված կարգավորումների համապարփակ ուսումնասիրության արդյունքում ստացվում է, որ հաշմանդամություն ձեռք բերած անձը միաժամանակ և՛ շահառու է, և՛ դիմող, իսկ հաշմանդամություն ձեռք բերած երեխայի պարագայում վերջինս համարվելու է շահառու, իսկ դիմող՝ Հավելվածում սահմանված անձանցից մեկը: Սակայն, գործնականում այս տարանջատումը տարակերպ է մեկնաբանվելու այն պարագայում, երբ տուժած անձը լինի անգիտակից վիճակում: Նման խնդրահարույց իրավիճակ է առաջանալու նաև այն դեպքերում, երբ հաշմանդամություն ձեռք բերած անձը չկարողանա ինքնուրույն դիմել: Ավելին, Հավելվածով դիտարկված չեն նման դեպքեր և որպես դիմող նախատեսված չեն անձի խնամակալը կամ ներկայացուցիչը: Գործնականում խնդրահարույց իրավիճակ կարող է առաջանալ նաև այն պարագայում, երբ միևնույն ընտանիքում լինի և՛ զոհված, և՛ հաշմանդամություն ձեռք բերած քաղաքացիական անձ, ինչը դիմում ներկայացնելու տեսանկյունից ևս առաջացնելու է որոշակի անհարթություններ:Ելնելով վերոգրյալից՝ առաջարկում ենք վերոգրյալ նկատառումների լույսի ներքո խմբագրել Կարգը: | Չի ընդունվել: «շահառու» եզրույթը սահմանվում է սույն նախագծով, որով տարընթերցումներ չկան: |  |
|  | 1. Կարգավորման կարիք ունի այն դեպքը, երբ հաշմանդամություն ձեռք բերած անձը մահանա մինչ համապատասխան դիմում ներկայացնելը: Կարգով սահմանված է, որ դիմումը մերժվում է, եթե դիմումը ներկայացնելու պահին քաղաքացիական կացության ակտերի գրանցման մարմիններից ստացված տվյալների համաձայն՝ առկա է շահառուի մահվան պետական գրանցում, ինչի վրա հիմնվելով` հնարավոր է վարչարարություն իրականացնող մարմինը կարգավորի նաև վերևում ներկայացված դեպքը: Սակայն նշվածը հստակ օրենսդրական կարգավորման կարիք ունի, քանի որ պետք է փաստել, որ տրամադրվող գումարը գործնականում ոչ միայն հաշմանդամություն ձեռք բերած անձի, այլև վերջինիս ընտանիքի ծախսերը հոգալու համար կարող է լինել անհրաժեշտ:

Ուստի, նման խնդրահարույց իրավիճակներից խուսափելու համար առաջարկում ենք կարգավորել նաև նշված դեպքի պարագայում առաջ եկող հարաբերությունները: | Չի ընդունվել, քանի որ տվյալ դեպքում շահառուն հաշմանդամություն ձեռք բերած անձն է և աջակցությունը տրամադրվելու է վերջինիս: |  |
|  | 1. Կարգի 13-րդ կետով սահմանվում է, որ նշանակված և մահվան պատճառով մինչև 2021 թվականի մայիսի 1-ը չվճարված գումարը վճարվում է դիմողի ամուսնուն կամ 14 տարին լրացած երեխային, եթե դիմումը և անհրաժեշտ փաստաթղթերը (դիմողի անձը հաստատող փաստաթուղթը, դիմողի մահվան վկայականը, ազգակցական կապը հաստատող փաստաթուղթ և այլն) Նախարարություն են ներկայացվում մինչև 2021 թվականի հունիսի 1-ը։

2020 թվականի դեկտեմբերի 3-ի N 1924-Լ որոշման հավելվածի 5-րդ կետով սահմանվում է ընտանիքի անդամ հանդիսացող անձանց ցանկը: Այս պարագայում բացահայտված և հիմնավորված չէ Կարգի 13-րդ կետում դիմողի ամուսնուն կամ 14 տարին լրացած երեխային, որպես նշանակված գումարը ստանալու իրավունք ունեցող անձ սահմանելը: Միևնույն ժամանակ հնարավոր են դեպքեր, երբ մահվան պատճառով գումարը չստացած անձը չունենա ամուսին և 14 տարին լրացած երեխա, ուստի իրավասու անձանց ցանկի ընդլայնումն ավելի նպատակահարմար է և առավել գործուն՝ սոցիալական աջակցությամբ տրամադրվող գումարն իր նպատակին հասցնելու համար:Ելնելով վերոգրյալից՝ առաջարկում ենք նշված նկատառման լույսի ներքո խմբագրել կարգավորումը: | Չի ընդունվել: Կարգում օգտագործված է արդեն իսկ գործող մի շարք իրավական ակտերի հիման վրա իրականացվող պրակտիկան:  |  |
|  | 1. Թեև 2020 թվականի դեկտեմբերի 3-ի N 1924-Լ որոշման հավելվածով և, ըստ այդմ, նաև Կարգով դիմում ներկայացնելու համար նախատեսվել են առավել երկար ժամկետներ, քանի որոշման նախագծով էր սահմանված, այնուամենայնիվ Պաշտպանի աշխատակազմ բարձրացրած խնդիրը պահպանում է իր արդիականությունը: Մասնավորապես, անհայտ կորած քաղաքացիական անձանց մահացած ճանաչելու գործընթացը ժամանակատար է և բնականաբար չի ավարտվելու մինչ սահմանված ժամկետի լրանալը: Արդյունքում, Քաղաքացիական օրենսգրքի 47-րդ հոդվածի երկրորդ մասի հաշվառմամբ երկու տարի հետո է անձը ճանաչվելու մահացած, եթե պատերազմական գործողությունների արդյունքում վերջինիս մասին որևէ տեղեկություն չլինի: Ստացվում է, որ քաղաքացիական անձը փաստացի կարող է զոհված լինել պատերազմական գործողությունների արդյունքում, սակայն ըստ Կարգով նախատեսված ժամկետի նրա ընտանիքի անդամները չեն կարողանա դիմել սոցիալական աջակցություն ստանալու համար:

Պաշտպանության նախարարությունը շրջանառում է «Հայաստանի Հանրապետության քաղաքացիական օրենսգրքում լրացում և փոփոխություններ կատարելու մասին» օրենքի նախագիծ, որով վերը նշված երկու տարի ժամկետը փոխարինվում է մեկ տարի ժամկետով[[3]](#footnote-3): Ելնելով վերոգրյալից՝ անհրաժեշտ է Կարգը ներդաշնակեցնել Քաղաքացիական օրենսգրքի 47-րդ հոդվածի երկրորդ մասի կարգավորման հետ և սահմանել դիմում ներկայացնելու առավել երկար ժամկետ այն դեպքերի համար, երբ քաղաքացիական անձը ճանաչվել մահացած: | Չի ընդունվել: Կարծում ենք դիմելու համար սահմանված ժամկետը բավարար է: |  |
|  | 1. Հաշմանդամության կարգավիճակ ստանալու և (կամ) բժշկասոցիալական փորձաքննության հանձնաժողովի որոշումը բողոքարկելու պարագայում գործնականում առաջանալու են դեպքեր, երբ անձը բաց է թողնելու դիմում ներկայացնելու համար սահմանված ժամկետը:

Ներկայացվածի հաշվառմամբ՝ անհրաժեշտ է Հավելվածով սահմանել բացառություն, նման դեպքերում սահմանված ժամկետը բաց թողնված չհամարելու համար:  | Չի ընդունվել: Կարծում ենք դիմելու համար սահմանված ժամկետը բավարար է: Նախարարությունը, գործող օրենսդրության շրջանակում, կօժանդակի շահառուների բժշկասոցիալական փորձաքննության գործընթացների հնարավորինս սեղմ ժամկետներում իրականացմանը: |  |
|  | 1. Չափազանց կարևոր է նաև սոցիալական աջակցություն տրամադրել այն քաղաքացիական անձանց, ովքեր թեև հաշմանդամության կարգավիճակ չեն ստացել, սակայն վիրավորվել են Ադրբեջանի կողմից սանձազերծված պատերազմի արդյունքում:

Անհրաժեշտ է Կարգով նախատեսել նաև վերը նշված քաղաքացիական անձանց սոցիալական աջակցություն ստանալու իրավունքը կամ այն սահմանել նոր որոշմամբ: | Ընդունվել է ի գիտություն: Հնարավորինս կքննարկվի նախատեսվող այլ միջոցառումների շրջանակում: |  |

1. Այսուհետ՝ Հավելված [↑](#footnote-ref-1)
2. Հասանելի է <https://ombuds.am/images/files/86cfd80eb354d0f2a600831371bb32c3.pdf?fbclid=IwAR14gW98r2tnXiYFUMuVnfXZfH6D-iDhSPnf1oqAyNT1sjS7VtdfwgNmC58> հղումով: [↑](#footnote-ref-2)
3. Հասանելի է <https://www.e-draft.am/projects/2849/about?fbclid=IwAR3sqGdBCrFawTHed4IrO5QAqL5F63VYtQwhkd3s-8kNEApPYWAFsie4cvY> հղմամբ: [↑](#footnote-ref-3)